## Rješenje Agencije za zaštitu tržišnog natjecanja klasa: UP/I 034-03/2013-01/029, urbroj: 580-05/84-2013-004 od 1. kolovoza 2013.

### NN 113/2013 (11.9.2013.), Rješenje Agencije za zaštitu tržišnog natjecanja klasa: UP/I 034-03/2013-01/029, urbroj: 580-05/84-2013-004 od 1. kolovoza 2013.

AGENCIJA ZA ZAŠTITU TRŽIŠNOG NATJECANJA

2468

Agencija za zaštitu tržišnog natjecanja, na temelju članka 30. točke 2., članka 31., članka 49. stavaka 2. i 3. te članka 58. stavka 1. točke 9., a u svezi s člankom 13. Zakona o zaštiti tržišnog natjecanja (»Narodne novine«, broj 79/2009 i 80/2013), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Societe Generale – Splitska banka d.d., sa sjedištem u Splitu, Ruđera Boškovića 16, po službenoj dužnosti, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća za zaštitu tržišnog natjecanja, Mladen Cerovac, mag. iur., zamjenik predsjednice Vijeća za zaštitu tržišnog natjecanja, Vesna Patrlj, dipl. iur., Milivoj Maršić, dipl. oec. i dr. sc. Mirna Pavletić-Župić, članovi Vijeća za zaštitu tržišnog natjecanja, sa 149. sjednice, održane 1. kolovoza 2013., donosi sljedeće

RJEŠENJE

1. Prihvaćaju se mjere, uvjeti i rokovi predloženi od poduzetnika Societe Generale – Splitska banka d.d., sa sjedištem u Splitu, Ruđera Boškovića 16, kojima se navedeni poduzetnik obvezao da će do kraja rujna 2013. skupini klijenata, koji su kao dužnici u razdoblju od 1. listopada 2010. do 21. srpnja 2012., dobili treću, petu i sedmu opomenu prema novom sustavu opominjanja iste banke u iznosu od 100,00 kuna po opomeni (iako bi taj iznos bio 50,00 kuna da je sustav ostao nepromijenjen), izvršiti povrat sredstava u visini razlike od 50,00 kuna za svaku takvu poslanu opomenu u navedenom periodu, uvećano za zakonsku zateznu kamatu od dana terećenja do dana povrata, i to bez obzira na eventualnu drugu pogodnost koju je navedenim klijentima u istom periodu mogao donijeti novi sustav opominjanja. Povrat će se izvršiti i klijentima čije su predmetne opomene eventualno podmirili sudužnici i/ili jamci. Pravo na povrat neće imati klijenti kojima je trošak predmetnih opomena bio prethodno storniran odnosno otpisan. Povratu će prethoditi pismo isprike banke u kojem će se dostaviti odgovarajuće obrazloženje, izračun povrata i obavijest o iznosu, načinu i datumu povrata. Klijenti kojima se povrat neće moći izvršiti na jedan od računa otvorenih u banci, a u skladu s opisanim procesom, bit će istim pismom pozvani da dostave podatke o broju računa na koji žele primiti iznos povrata.

2. Predložene mjere, uvjeti i rokovi iz točke 1. izreke ovog rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja te postaju obvezni za poduzetnika Societe Generale – Splitska banka d.d., sa sjedištem u Splitu, Ruđera Boškovića 16.

3. Nalaže se poduzetniku Societe Generale – Splitska banka d.d., sa sjedištem u Splitu, Ruđera Boškovića 16, da na svojim internetskim stranicama objavi odluku o povratu sredstava iz točke 1. izreke ovog rješenja.

Rok izvršenja: trideset (30) dana od dana dostave ovog rješenja.

4. Nalaže se poduzetniku Societe Generale – Splitska banka d.d., sa sjedištem u Splitu, Ruđera Boškovića 16, da Agenciji za zaštitu tržišnog natjecanja dostavi dokaze kojima se potvrđuje izvršenje mjera i uvjeta iz točke 1. izreke ovog rješenja te naloga iz točke 3. izreke ovog rješenja u zadanom roku.

5. Utvrđuje se da, nakon ispunjenja predloženih mjera, uvjeta i rokova iz točke 1. izreke ovog rješenja te naloga iz točke 3. i 4. izreke ovog rješenja, nema uvjeta za daljnje vođenje postupka u ovom predmetu protiv poduzetnika Societe Generale – Splitska banka d.d., sa sjedištem u Splitu, Ruđera Boškovića 16.

6. Ako Agencija za zaštitu tržišnog natjecanja utvrdi da se poduzetnik Societe Generale – Splitska banka d.d., sa sjedištem u Splitu, Ruđera Boškovića 16, ne pridržava utvrđenih mjera, uvjeta i rokova iz točke 1. izreke ovog rješenja, takvo postupanje smatrat će se povredom Zakona o zaštiti tržišnog natjecanja (»Narodne novine«, broj 79/09 i 80/13) ili povredom članka 101. ili 102. Ugovora o funkcioniranju Europske unije (SL C 115 od 9. 05. 2008.), što će se utvrditi posebnim rješenjem kojim će se izreći i upravno-kaznena mjera sukladno odredbama istog Zakona.

7. Poduzetnik Societe Generale – Splitska banka d.d., sa sjedištem u Splitu, Ruđera Boškovića 16, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovog rješenja.

8. Ovo rješenje bit će objavljeno u »Narodnim novinama«, a cjelokupan tekst rješenja objavit će se na internetskoj stranici Agencije za zaštitu tržišnog natjecanja.

Klasa: UP/I 034-03/2013-01/029

Urbroj: 580-05/84-2013-004

Zagreb, 1. kolovoza 2013.

Predsjednica Vijeća

za zaštitu tržišnog natjecanja

mr. sc. Olgica Spevec, v. r.

Rješenje, NN 113/2013-2468